Document ID: 32007R0457

ΚΑΝΟΝΙΣΜΌΣ (ΕΚ) αριθ. 457/2007 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
της 25ης Απριλίου 2007
σχετικά με την τροποποίηση του κανονισμού (ΕΚ) αριθ. 417/2002 για την εσπευσμένη σταδιακή καθιέρωση απαιτήσεων διπλού κύτους ή ισοδύναμου σχεδιασμού για τα πετρελαιοφόρα μονού κύτους
(Κείμενο που παρουσιάζει ενδιαφέρον για τον ΕΟΧ)
ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 80 παράγραφος 2,
την πρόταση της Επιτροπής,
τη γνώμη της Ευρωπαϊκής Οικονομικής και Κοινωνικής Επιτροπής (1),
Αφού ζητήθηκε η γνώμη της Επιτροπής των Περιφερειών,
Αποφασίζοντας σύμφωνα με τη διαδικασία του άρθρου 251 της συνθήκης (2),
Εκτιμώντας τα ακόλουθα:
(1)
O κανονισμός (ΕΚ) αριθ. 417/2002 (3) προβλέπει την καθιέρωση, με ταχύτερους ρυθμούς, διπλού κύτους ή ισοτίμων προτύπων σχεδιασμού για τα πετρελαιοφόρα μονού κύτους, την οποία θεσπίζει η διεθνής σύμβαση του 1973 για την πρόληψη της ρύπανσης από τα πλοία, όπως τροποποιήθηκε με το σχετικό πρωτόκολλο του 1978 (εφεξής «σύμβαση Marpol 73/78»), ώστε να περιορισθούν οι κίνδυνοι συμπτωματικής ρύπανσης από υδρογονάνθρακες στα ευρωπαϊκά ύδατα.
(2)
Με τον κανονισμό (ΕΚ) αριθ. 417/2002 θεσπίστηκαν διατάξεις βάσει των οποίων απαγορεύεται η μεταφορά προϊόντων βαρέων κλασμάτων πετρελαίου από πετρελαιοφόρα μονού κύτους με αφετηρία ή προορισμό λιμένες της Ευρωπαϊκής Ένωσης.
(3)
Κατόπιν ενεργειών των κρατών μελών και της Επιτροπής εντός του Διεθνούς Ναυτιλιακού Οργανισμού (ΙΜΟ), η απαγόρευση αυτή επιβλήθηκε σε παγκόσμιο επίπεδο με τροποποίηση του παραρτήματος I της σύμβασης Marpol 73/78.
(4)
Οι παράγραφοι 5, 6 και 7 του κανόνα 13Η του παραρτήματος Ι της σύμβασης Marpol 73/78 που αφορά την απαγόρευση της μεταφοράς προϊόντων βαρέων κλασμάτων πετρελαίου με πετρελαιοφόρα μονού κύτους προβλέπουν τη δυνατότητα εξαιρέσεων από την εφαρμογή ορισμένων διατάξεων του κανόνα 13Η. Η δήλωση της ιταλικής προεδρίας του Ευρωπαϊκού Συμβουλίου εκ μέρους της Ευρωπαϊκής Ένωσης η οποία καταχωρίστηκε στην επίσημη έκθεση της Επιτροπής Προστασίας Θαλάσσιου Περιβάλλοντος του Διεθνούς Ναυτιλιακού Οργανισμού (MEPC 50), εκφράζει την πολιτική δέσμευση να μη χρησιμοποιηθούν οι συγκεκριμένες εξαιρέσεις.
(5)
Ο κανονισμός (ΕΚ) αριθ. 417/2002 προβλέπει ότι πλοίο υπό σημαία κράτους μέλους θα μπορούσε να εφαρμόσει τις εξαιρέσεις του κανόνα 13H, εφόσον αναπτύσσει δραστηριότητες εκτός λιμένων ή υπερακτίων εξεδρών υπό τη δικαιοδοσία κράτους μέλους, συνεχίζοντας να τηρεί τον εν λόγω κανονισμό.
(6)
Κατά συνέπεια, ο κανονισμός (ΕΚ) αριθ. 417/2002 θα πρέπει να τροποποιηθεί αναλόγως,
ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 4 παράγραφος 3 του κανονισμού (ΕΚ) αριθ. 417/2002 αντικαθίσταται από το ακόλουθο κείμενο:
«3. Κανένα πετρελαιοφόρο το οποίο μεταφέρει βαρέα κλάσματα πετρελαίου δεν επιτρέπεται να πλέει υπό σημαία κράτους μέλους εάν δεν είναι πετρελαιοφόρο διπλού κύτους.
Κανένα πετρελαιοφόρο το οποίο μεταφέρει βαρέα κλάσματα πετρελαίου, ανεξαρτήτως σημαίας, δεν επιτρέπεται να καταπλέει ή να αποπλέει από λιμάνια ή από υπεράκτιους σταθμούς ούτε να αγκυροβολεί σε περιοχές που υπάγονται στη δικαιοδοσία κράτους μέλους, εάν δεν είναι πετρελαιοφόρο διπλού κύτους.».
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Στρασβούργο, 25 Απριλίου 2007.

Labels: 5
20
7
13
8